ጤና ይስጥልኝ እንደምን አመሻችሁ።ለዛሬዉ ዉይይታችን የአማራ እና የኦሮሞ ግንኙነት የሚል ጥቅል ርዕስ ሰጥተነዋል።ባለፈዉ ሳምንት ማብቂያ የኦሮሞ አባገዳዎች፤የኦሮሞ እና የአማራ የሐገር ሽማግሌዎች፤የኃይማኖት መሪዎች፤ ታዋቂ ግለሰቦች እና የሁለቱ መስተዳድሮች ከፍተኛ ባለሥልጣናት የተካፈሉበት የጋራ ሥብሰባ ባሕርዳር ዉስጥ ተደርጓል።«የአማራና የኦሮሞ የጋራ ምክክር መድረክ» ከተባለዉ ስብሰባ እና ዉይይት በተጨማሪ በሁለቱ ሕዝቦች መካከል ቅራኔ ይፈጥራሉ የተባሉ ችግሮችን አስወግዶ የሁለቱን ሕዝቦች ነባር ወዳጅነት ለማጠናከር ይረዳሉ የተባሉ ጉብኝቶች፤ የባሕል ልዉዉጦች እና ዉይይቶች ተደርገዋል።የግንኙነቱን ደረጃና ወደፊት መደረግ የሚገባዉን ጉዳይ የቃኙ ጥናታዊ ፅሑፎች ቀርበዋልም።